Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να λάβει η Κοινότητα στο πλαίσιο του Συμβουλίου Υπουργών ΑΚΕ-ΕΚ όσον αφορά τη χρησιμοποίηση πόρων από τη συνολική χρηματοδότηση του 9ου ΕΤΑ που προορίζεται για τη μακροπρόθεσμη ανάπτυξη, για τη δημιουργία ενός μέσου στήριξης της ειρήνης για την Αφρική

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. εισαγωγη

Με την υπογραφή της συμφωνίας εταιρικής σχέσης ΑΚΕ-ΕΚ, τα κράτη της Αφρικής, της Καραϊβικής και του Ειρηνικού και η Ευρωπαϊκή Ένωση συμφώνησαν να ακολουθήσουν δραστήρια, συνεκτική και ολοκληρωμένη πολιτική για την ειρήνη και για την πρόληψη και επίλυση των συγκρούσεων. [1] Συμφώνησαν επίσης ότι η πολιτική αυτή θα βασίζεται στην αρχή της αυτοδιάθεσης και θα εστιάζεται κυρίως στην ανάπτυξη περιφερειακής, υποπεριφερειακής και εθνικής ικανότητας.

[1] Άρθρο 11 της συμφωνίας εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000 (ΕΕ L317, 15.12.2000, σ. 3)

Η έγκριση από την ΕΕ, το Μάιο του 2001, της κοινής θέσης για την πρόληψη των συγκρούσεων στην Αφρική τόνισε την αποφασιστικότητα της ΕΕ να ενισχύσει την πολιτική εταιρική σχέση με την Αφρικανική Ένωση και να προσανατολίσει τα διάφορα μέσα της κυρίως προς τον τομέα της πρόληψης των συγκρούσεων και της οικοδόμησης της ειρήνης. Στην ανακοίνωσή της προς το Συμβούλιο της ΕΕ σχετικά με τον διάλογο ΕΕ-Αφρικής (βλ. COM 2003/316 της 23.6.2003), η Ευρωπαϊκή Επιτροπή προσδιόρισε την πρόληψη των συγκρούσεων και την οικοδόμηση της ειρήνης ως προϋπόθεση της ανάπτυξης και ύψιστη προτεραιότητα του πολιτικού διαλόγου ΕΕ-Αφρικής. Ο τακτικός διάλογος μεταξύ των χορηγών βοήθειας και της Επιτροπής Αφρικανικής Ένωσης αναμένεται να επιτρέψει στους χορηγούς βοήθειας να προσδιορίσουν και να συγκεντρώσουν πόρους για τους μηχανισμούς ειρήνης και ασφάλειας της Αφρικανικής Ένωσης.

Κατά τη σύνοδο κορυφής της Αφρικανικής Ένωσης που πραγματοποιήθηκε στο Μαπούτο, στις 4-12 Ιουλίου 2003, οι αφρικανοί αρχηγοί κρατών έλαβαν "απόφαση σχετικά με τη δημιουργία από την Ευρωπαϊκή Ένωση ενός μέσου υποστήριξης των ειρηνευτικών επιχειρήσεων για την Αφρικανική Ένωση". Τόνισαν ότι η επιμονή των συγκρούσεων και η έλλειψη πόρων για την εφαρμογή αφρικανικών πρωτοβουλιών στερούν την αφρικανική ήπειρο της δυνατότητας να εκμεταλλευτεί πλήρως την αναπτυξιακή συνεργασία, ιδίως τη βοήθεια που της παρέχεται από τους αναπτυξιακούς εταίρους της. Ακόμη, ζήτησαν από την ΕΕ να εξετάσει τη δυνατότητα δημιουργίας ενός μέσου υποστήριξης των ειρηνευτικών επιχειρήσεων και να χρηματοδοτήσει τις επιχειρήσεις υποστήριξης και διατήρησης της ειρήνης που διεξάγει η Αφρικανική Ένωση, ενισχύοντας κατ' αυτόν τον τρόπο την ικανότητα της Ένωσης να διαδραματίσει πλήρως το ρόλο της στην προώθηση της ειρήνης, της ασφάλειας και της σταθερότητας στην Αφρική. Διευκρίνισαν ότι το μέσο αυτό θα πρέπει να βασίζεται στην αρχή της αλληλεγγύης μεταξύ των αφρικανικών χωρών και θα πρέπει να χρηματοδοτείται από πόρους χορηγούμενους σε εκάστη εξ αυτών στο πλαίσιο των υφιστάμενων συμφωνιών συνεργασίας με την Ευρωπαϊκή Ένωση, με τη συμπλήρωση αρχικά αντίστοιχου ποσού από μη χορηγηθέντες πόρους του Ευρωπαϊκού Ταμείου Ανάπτυξης (ΕΤΑ).

Το Συμβούλιο Γενικών Υποθέσεων και Εξωτερικών Σχέσεων, στη συνεδρίασή του της 21ης Ιουλίου 2003, επιβεβαίωσε τη βούληση της ΕΕ και των κρατών μελών της να συμβάλουν στην ενίσχυση των ικανοτήτων της Αφρικής για τη διατήρηση της ειρήνης. Επίσης, κάλεσε την Επιτροπή να υποβάλει προτάσεις σχετικά με τη δυνατότητα δημιουργίας ενός μέσου στήριξης της ειρήνης σύμφωνα με την επιθυμία των αρχηγών κρατών της Αφρικανικής Ένωσης.

2. χρηματοδοτηση

Κατόπιν συμφωνίας του Συμβουλίου Υπουργών ΑΚΕ, η Ευρωπαϊκή Ένωση είναι σε θέση να αντιδράσει θετικά στο αίτημα των αρχηγών κρατών της Αφρικανικής Ένωσης όσον αφορά τη χρησιμοποίηση πόρων του ΕΤΑ. Η πρόταση είναι σύμφωνη με τις διατάξεις του άρθρου 11 της συμφωνίας του Κοτονού για την οικοδόμηση της ειρήνης, την πρόληψη και την επίλυση των συγκρούσεων. Η απόφαση την οποία έλαβαν οι αφρικανοί αρχηγοί κρατών να συμβάλουν από εθνικές χορηγήσεις επιβεβαιώνει επίσης τις βασικές αρχές της αλληλεγγύης και της αυτοδιάθεσης, όπως ορίζονται στη συμφωνία του Κοτονού.

Προτείνεται η χορήγηση συνολικού ποσού 250 εκατ. ευρώ υπέρ του μέσου στήριξης της ειρήνης. Το ποσό αυτό θα συνίσταται σε συνεισφορές από χορηγήσεις του 9ου ΕΤΑ που έχουν κοινοποιηθεί στις χώρες ΑΚΕ της Αφρικής στο πλαίσιο της συνολικής προβλεπόμενης χρηματοδότησης του 9ου ΕΤΑ που προορίζεται για τη μακροπρόθεσμη ανάπτυξη και, επιπλέον, σε αδιάθετους πόρους (αποθεματικό) από τις πιστώσεις για τη μακροπρόθεσμη ανάπτυξη. Από κάθε εθνική χορήγηση, θα διατεθεί συνεισφορά ύψους 1,5% υπέρ του μέσου στήριξης της ειρήνης από τα μη αναληφθέντα υπόλοιπα της καλούμενης χορήγησης Β (στην περίπτωση που το μη αναληφθέν υπόλοιπο της χορήγησης Β είναι ανεπαρκές, θα συμπληρωθεί από το μη αναληφθέν υπόλοιπο της χορήγησης Α). Έτσι προκύπτει συνολικό ποσό 126,4 εκατ. ευρώ, το οποίο θα συμπληρωθεί με το ποσό των 123,6 εκατ. ευρώ από αδιάθετους πόρους, το οποίο είναι ήδη διαθέσιμο στο αποθεματικό της συνολικής χρηματοδότησης για τη μακροπρόθεσμη ανάπτυξη. Το συνημμένο σχέδιο απόφασης προβλέπει τη μεταφορά αυτών των πόρων στη συνεργασία μεταξύ των χωρών ΑΚΕ, στο πλαίσιο της συνολικής χρηματοδότησης για την περιφερειακή συνεργασία, που προορίζεται για το μέσο στήριξης της ειρήνης.

Με την επιφύλαξη της έκδοσης της συνημμένης απόφασης από το Συμβούλιο Υπουργών ΑΚΕ-ΕΚ, οι λεπτομέρειες της δημιουργίας του μέσου στήριξης της ειρήνης θα καθοριστούν σε πρόταση χρηματοδότησης την οποία πρέπει να εγκρίνει η Ευρωπαϊκή Επιτροπή, σύμφωνα με το άρθρο 16 του παραρτήματος IV της συμφωνίας του Κοτονού.

Πίνακας: συνεισφορές από εθνικές χορηγήσεις στο μέσο στήριξης της ειρήνης

>ΘΕΣΗ ΠIΝΑΚΑ>

Η Επιτροπή καλεί το Συμβούλιο να εκδώσει τη συνημμένη απόφαση σχετικά με τη θέση της Κοινότητας στο πλαίσιο του Συμβουλίου Υπουργών ΑΚΕ-ΕΚ όσον αφορά τη χρησιμοποίηση πόρων από τη συνολική προβλεπόμενη χρηματοδότηση του 9ου ΕΤΑ που προορίζεται για τη μακροπρόθεσμη ανάπτυξη, για τη δημιουργία ενός μέσου στήριξης της ειρήνης για την Αφρική.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να λάβει η Κοινότητα στο πλαίσιο του Συμβουλίου Υπουργών ΑΚΕ-ΕΚ όσον αφορά τη χρησιμοποίηση πόρων από τη συνολική χρηματοδότηση του 9ου ΕΤΑ που προορίζεται για τη μακροπρόθεσμη ανάπτυξη, για τη δημιουργία ενός μέσου στήριξης της ειρήνης για την Αφρική

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 310 σε συνδυασμό με το άρθρο 300 παράγραφος 2, δεύτερο εδάφιο,

την πρόταση της Επιτροπής,

Εκτιμώντας τα εξής:

(1) Δυνάμει του άρθρου 15 της συμφωνίας εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000, συστήνεται Συμβούλιο Υπουργών ΑΚΕ-ΕΚ αρμοδιότητα του οποίου είναι να λαμβάνει αποφάσεις βάσει της συμφωνίας και, δυνάμει της παραγράφου 8 του παραρτήματος Ι, το Συμβούλιο Υπουργών λαμβάνει τα κατάλληλα μέτρα σε περίπτωση κατά την οποία τα κεφάλαια που προβλέπονται για οποιοδήποτε από τα χρηματοδοτικά μέσα της συμφωνίας εξαντληθούν.

(2) Τα κεφάλαια από την προβλεπόμενη συνολική χρηματοδότηση του 9ου ΕΤΑ για την περιφερειακή συνεργασία και ολοκλήρωση έχουν εξαντληθεί. Ως εκ τούτου, η θέση της Κοινότητας στο πλαίσιο του Συμβουλίου Υπουργών ΑΚΕ-ΕΚ θα πρέπει να καθοριστεί με στόχο την έκδοση απόφασης για τη συμμετοχή της Κοινότητας στη δημιουργία ενός μέσου στήριξης της ειρήνης για την Αφρική,

(3) Το Συμβούλιο Γενικών Υποθέσεων και Εξωτερικών Σχέσεων της ΕΕ, κατά τη συνεδρίασή του στις 21 Ιουλίου 2003, επιβεβαίωσε τη βούληση της ΕΕ και των κρατών μελών να συμβάλουν στην ενίσχυση των αφρικανικών ειρηνευτικών ικανοτήτων.

ΑΠΟΦΑΣΙΖΕΙ:

Άρθρο 1

Η Κοινότητα λαμβάνει την ακόλουθη θέση στο πλαίσιο του Συμβουλίου Υπουργών ΑΚΕ-ΕΚ σχετικά με τη χρησιμοποίηση πόρων από τη συνολική προβλεπόμενη χρηματοδότηση για τη δημιουργία ενός μέσου στήριξης της ειρήνης για την Αφρική, με βάση το συνημμένο σχέδιο απόφασης του Συμβουλίου Υπουργών ΑΚΕ-ΕΚ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

ΑΠΟΦΑΣΗ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΚ

σχετικά με τη χρησιμοποίηση πόρων από τη συνολική προβλεπόμενη χρηματοδότηση του ένατου Ευρωπαϊκού Ταμείου Ανάπτυξης που προορίζεται για τη μακροπρόθεσμη ανάπτυξη, για τη δημιουργία ενός μέσου στήριξης της ειρήνης για την Αφρική

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης ΑΚΕ-ΕΚ, η οποία υπεγράφη στο Κοτονού, στις 23 Ιουνίου 2000 και, ιδίως, την παράγραφο 8 του παραρτήματος Ι αυτής,

Εκτιμώντας τα εξής:

(1) Με τις αποφάσεις αριθ. 10/2001 της 20ής Δεκεμβρίου 2001 [2] και αριθ. 3/2002 της 23ης Δεκεμβρίου 2002, [3] το Συμβούλιο Υπουργών ΑΚΕ-ΕΚ χορήγησε πόρους σε δραστηριότητες για την οικοδόμηση της ειρήνης, καθώς και την πρόληψη και επίλυση των συγκρούσεων, συνολικού ύψους 75 εκατ. ευρώ.

[2] ΕΕ L 50, 21.2.2002, σ. 62

[3] ΕΕ L 59, 4.3.2003, σ. 24

(2) Κατά τη σύνοδο κορυφής της Αφρικανικής Ένωσης που πραγματοποιήθηκε στο Μαπούτο, στις 4-12 Ιουλίου 2003, οι αρχηγοί κρατών της Αφρικής έλαβαν "απόφαση σχετικά με τη δημιουργία από την Ευρωπαϊκή Ένωση ενός μέσου υποστήριξης των ειρηνευτικών επιχειρήσεων για την Αφρικανική Ένωση". Στην απόφασή τους αυτή, διευκρίνισαν ότι η χρηματοδότηση αυτού του μέσου θα πρέπει να πραγματοποιηθεί από τους πόρους που χορηγούνται σε έκαστο εκ των εν λόγω κρατών στο πλαίσιο των υφιστάμενων συμφωνιών συνεργασίας με την Ευρωπαϊκή Ένωση και να συμπληρωθεί από ισοδύναμο ποσό μη χορηγηθέντων πόρων του Ευρωπαϊκού Ταμείου Ανάπτυξης.

(3) Για να διασφαλιστεί η ταχεία και αποτελεσματική αντιμετώπιση καταστάσεων βίαιων συγκρούσεων, κρίνεται σκόπιμη η δημιουργία μέσου στήριξης της ειρήνης.

(4) Για να καταστεί δυνατή η δημιουργία ενός μέσου στήριξης της ειρήνης για την Αφρική, σύμφωνα με το άρθρο 11 της συμφωνίας εταιρικής σχέσης ΑΚΕ-ΕΚ, είναι απαραίτητη η χορήγηση συμπληρωματικών πόρων στη συνεργασία μεταξύ των κρατών ΑΚΕ. Ωστόσο, οι πιστώσεις για την περιφερειακή συνεργασία και ολοκλήρωση, όπως ορίζονται στο άρθρο 3 στοιχείο β) του παραρτήματος Ι της συμφωνίας εταιρικής σχέσης ΑΚΕ-ΕΚ, έχουν εξαντληθεί. Ως εκ τούτου, οι απαιτούμενοι πόροι θα μεταφερθούν από χορηγήσεις που έχουν κοινοποιηθεί σε κάθε χώρα ΑΚΕ στο πλαίσιο της συνολικής χρηματοδότησης του 9ου Ευρωπαϊκού Ταμείου Ανάπτυξης για τη μακροπρόθεσμη ανάπτυξη, όπως ορίζεται στο άρθρο 3 στοιχείο α) του παραρτήματος Ι της συμφωνίας εταιρικής σχέσης ΑΚΕ-ΕΚ, καθώς και από μη χορηγηθέντες πόρους της ίδιας αυτής χρηματοδότησης,

ΑΠΟΦΑΣΙΖΕΙ:

Άρθρο 1 - Στήριξη της ειρήνης

1. Λαμβάνεται συνεισφορά ύψους 1,5% από τις χορηγήσεις που κοινοποιήθηκαν στα κράτη ΑΚΕ της Αφρικής σύμφωνα με το άρθρο 1 στοιχείο β) του παραρτήματος IV της συμφωνίας εταιρικής σχέσης ΑΚΕ-ΕΚ. Η εν λόγω συνεισφορά λαμβάνεται από τα μη αναληφθέντα υπόλοιπα της χορήγησης που αναφέρεται στο άρθρο 3 παράγραφος 2 στοιχείο β) του παραρτήματος IV της συμφωνίας εταιρικής σχέσης ΑΚΕ-ΕΚ, την καλούμενη χορήγηση Β. Εάν το μη αναληφθέν υπόλοιπο της χορήγησης Β δεν επαρκεί, θα συμπληρωθεί με το μη αναληφθέν υπόλοιπο της χορήγησης που αναφέρεται στο άρθρο 3 παράγραφος 2 στοιχείο α) του παραρτήματος IV, την καλούμενη χορήγηση Α. Κατ' αυτόν τον τρόπο θα μεταφερθεί συνολικό ποσό ύψους 126,4 εκατ. ευρώ από τις αντίστοιχες εθνικές χορηγήσεις στη χορήγηση ενδο-ΑΚΕ εντός του πλαισίου της συνολικής προβλεπόμενης χρηματοδότησης για την περιφερειακή συνεργασία και ολοκλήρωση και θα χρησιμοποιηθεί για τη δημιουργία μέσου στήριξης της ειρήνης για την Αφρική. Οι ατομικές συνεισφορές διευκρινίζονται στην τελευταία στήλη του πίνακα που παρατίθεται στο παράρτημα της παρούσας απόφασης.

2. Μεταφέρεται ποσό 123,6 εκατ. ευρώ από αδιάθετους πόρους των πιστώσεων του 9ου ΕΤΑ που προορίζονται για τη μακροπρόθεσμη ανάπτυξη, στη χορήγηση ενδο-ΑΚΕ, στο πλαίσιο της συνολικής προβλεπόμενης χρηματοδότησης για την περιφερειακή συνεργασία και ολοκλήρωση, και θα χρησιμοποιηθεί για τη δημιουργία μέσου στήριξης της ειρήνης για την Αφρική.

Άρθρο 2 - Αίτηση χρηματοδότησης

Σύμφωνα με το άρθρο 13 παράγραφος 2 στοιχείο β) του παραρτήματος IV της συμφωνίας εταιρικής σχέσης ΑΚΕ-ΕΚ, το Συμβούλιο Υπουργών ΑΚΕ ζητεί από την Επιτροπή να χρηματοδοτήσει μέσο στήριξης της ειρήνης για την Αφρική, με συνολικό ποσό 250 εκατ. ευρώ.

Έγινε στ ......

Για το Συμβούλιο Υπουργών ΑΚΕ

Ο Πρόεδρος

Παράρτημα: συνεισφορές από εθνικές χορηγήσεις

>ΘΕΣΗ ΠIΝΑΚΑ>